Ian Plaatjies is nuwe SAUK-bedryfshoofSAUK-gebou in Kaapstad Foto: Maroela Media Die raad van die SAUK het Woensdag aangekondig Ian Plaatjies is aangestel as sy nuwe bedryfshoof. Plaatjies begin op 1 November in die amp. “Die SAUK-raad, bestuur en al sy werknemers wens mnr. Plaatjies alles van die beste toe in sy nuwe rol. Hy het die vereiste kundigheid, ervaring en leierskapsvaardighede om dié belangrike rol te vervul,” het Bongumusa Makhathini, voorsitter van die SAUK-raad, in ŉ verklaring gesê. Plaatjies was die hoof- digitale beampte van die SA Buro van Standaarde (SABS). Volgens die openbare uitsaaier het hy meer as 30 jaar ervaring in verskeie bedrywe, insluitend telekommunikasie, mynbou, bankwese en finansies. Hy was hoof- inligtingsbeampte by SBV en bedryfshoof vir Absa Group Payments. “Hy het ŉ MBA, BA, hoër diploma in bestuurspraktyk, diploma in elektronika, en projekbestuur,” het Makhathini bygevoeg.